Foto’s: Tegniese span moet vlug toe betogers toesakEen van die voertuie van Stad Tshwane wat deur betogers met klippe bestook is. Foto: Verskaf ŉ Tegniese span van Stad Tshwane se departement van paaie en vervoer moes Woensdag die hasepad kies nadat hulle deur woedende inwoners met klippe bestook is toe hulle ŉ verkeerslig probeer herstel het. Selby Bokaba, uitvoerende direkteur van strategiese kommunikasie by Stad Tshwane, het gesê die voorval het omstreeks 11:30 op die hoek van Solomon Mahlangurylaan en Pretoriastraat in die ooste van die stad gebeur. Volgens Bokaba was die span besig om ŉ foutiewe verkeerslig te herstel toe woedende inwoners van Nellmapius op hulle toegesak en hulle en hul voertuie met klippe bestook het. “Een van die beamptes was in ŉ voertuig vasgevang terwyl die betogende gemeenskap klippe na die voertuig geslinger het. Die tegniese span moes noodgedwonge die herstelwerk net so los en vir hul lewe vlug,” het hy gesê. Teen daardie tyd het die span reeds pale geplant en verkeersligtoerusting opgerig wat hulle net so saam met hul ander toerusting en kabels moes agterlaat. Bokaba sê die betogers het gevolglik die span se gereedskap en toerusting gesteel. “Wat vir die Stad nog meer kommerwekkend is, is dat daar verlede week ŉ span beamptes van die stad saam met kontrakwerkers wat uit die plaaslike gemeenskap gewerf is ook deur die gemeenskap weggejaag is toe hulle die verkeerslig probeer herstel het nadat dit gevandaliseer is,” het hy gesê. Een van die voertuie van Stad Tshwane wat deur betogers met klippe bestook is. Foto: Verskaf Die span het gister met die beskerming van beamptes van die Suid-Afrikaanse Polisiediens teruggekeer om die verkeerslig te herstel. “Maar toe die geweld uitbreek, het die polisiebeamptes op die vlug geslaan en ons lede net so weerloos daar gelos. Die stad se beamptes wat betrokke was by gister se voorval is baie getraumatiseer en is nou huiwerig om weer in daardie gebied te gaan werk. Dit het op sy beurt ŉ nadelige invloed op dienslewering,” het Bokaba gesê. “Infrastruktuur wat beskadig word, het in die afgelope paar maande ŉ nagmerrie vir die stad geword. Verlede week in Wonderboom is ŉ verkeerslig beskadig deur onbekende mense wat die paal aan die onderkant afgesny het. Dit sal tussen derduisende rande kos om ŉ nuwe verkeerslig daar op te rig.” Bokaba het ŉ beroep op inwoners gedoen om op te hou om stadsbeamptes aan te val, te dreig en te intimideer, asook om die beskadiging van stadseiendom en infrastruktuur te staak. “Hoe langer gemeenskappe voortgaan met hierdie boewerige gedrag, hoe moeiliker maak hulle dit vir beamptes om op diensleweringonderbrekings te reageer.”